Blog post minn osservatur politiku Bħalma hemm numru ta' nies li ser jivvutaw lil Partit Nazzjonalista minħabba Repubblika et al, hemm numru ħafna akbar li mhux ser jivvutaw lill-Partit Nazzjonalista minħabba l-istess Repubblika et al. Għalkemm dan huwa ovvju, il-Partit Nazzjonalista donnu daħħal rasu fir-ramel u ma jridx jifhem din is-sitwazzjoni. Imma l-Partit Laburista jaf li aktar ma jidhru fuq quddiem ma' ta' Repubblika, ċertu wċuh li huma qrib ħafna tal-Partit Nazzjonalista, aktar jaqbillu l-partit fil-Gvern. Dawn l-uċuh huma l-istess nies li huma kruċjali biex jagħtu rebħa kbira lill-Partit Laburista. Kelliema bħal Jason Azzopardi, Karol Aquilina u Beppe Fenech Adami qed jgħinu lill-Partit oppost bl-istil ostili tagħhom. Dawn qed juru b'evidenza tant sfaċċata l-mibgħeda u l-kattiverja li għandhom kontra kull ħaġa li jagħmel il-Gvern Laburista. Dawn huma eżempju ċar ta' kif esponenti tal-Partit Nazzjonalista għadhom ma' irriġenerawx, għadhom ma inbidilux, għadhom ma fiequx mis-suppervja li ħakmithom bejn l-2008 u l-2013, għadhom jirrenjaw fin-negattivita' ta' kollox ħażin għax magħmul mill-Partit oppost. Dawn it-tlieta u xi oħrajn magħhom, mill-istess klikka, għadhom ma jemmnu li fl-2013 u fl-2017 ma kienux huma fil-ħażin imma kien l-elettorat li ma fehemx is-sitwazzjoni. Dawn huma dawk in-nies fil-Partit Nazzjonalista, li fl-arroganza tagħhom, għadhom jaħsbu li għandhom dritt divin li jiggvernaw. Dawn huma l-istess deputati li ħafna fil-Partit Nazzjonalista jixtiequ jwarrbuhom mill-partit biex forsi l-istess partit jibda' jieħu r-ruħ. Imma dawn huma l-istess nies li qed jippreżentaw irwiħom bħala super candidates fl-elezzjoni ġenerali li ġejja, għax għadhom jaħsbu li fil-partit ma hemmx aħjar minnhom. U għax qrib tagħhom ħafna u għax jaf li kienu huma li tawh il-pultruna ta' Kap, jista' jkun li Bernard Grech ser jinħaraq magħhom. Jekk irid jibqa' igawdi l-pultruna li poġġewh fuqha, huwa ż-żmien propizju li jitbiegħed u jitwarrab minn dawn in-nies vendikattivi li b'azzjonithom qasmu lill-Partit Nazzjonalista f'biċċiet. Jekk Bernard Grech mhux ser jieħu deċiżjonijiet drastiċi issa, ser jispiċċa bħala l-aktar kap fil-Partit Nazzjonalisti li tneħħa malajr wara li laħaq. żż Jista' jkun ukoll li l-votanti Nazzjonalisti jivvotaw lil dawk il-kandidati li mhux qed ikunu fuq quddiem bħal issa, ħalli wara l-elezzjoni jippruvaw jidħlu biex jiġbru l-biċċiet ta' dak li jibqa' mill-Partit Nazzjonalista. Nistgħu nsemmu hawnhekk lil Claudio Grech. Imma jekk il-votant Nazzjonalista jrid jagħmel il-ġid lill-Partit tiegħu ma jistax jivvota lil dawk il-kandidati li għadhom jaħsbu li huma superjuri għal ħaddieħor. Ma jistax jivvota lanqas, kif diġa għidt, lil dawk il-kandidati qrib ta' Repubblika et al. Lil dawn hemm bżonn li jiġu mwarrba minn deputati fi ħdan il-Partit Nazzjonalsita. Dawn ma jistgħux jibqgħu jgawdu minn żewġ naħat. Jew ma' Alla jew max-xitan. Jew mal-Partit Nazzjonalista jew ma' Repubblika et al. Dawn ma jistgħux jibqgħu jkollhom saħħa fuq it-tmexxija tal-Partit Nazzjonalista. Trid titkisser il-fazzjoni Richard Cachia Caruana li tiġbor fiha dawn in-nies flimkien mal-klikka ta' Simon Busuttil. Dawn għadda żmienhom u hija mportanti ħafna li jisparixxu politikament darba għal dejjem. Meta tirrejalizza dan it-taħwid, dawn l-aġendi, dawn id-differenzi fi ħdan il-Partit Nazzjonalista, tibda' tifhem għaliex dan l-istess Partit qiegħed fl-abbissi. Tibda tifhem għaliex Bernard Grech joħroġ jgħid li hu lest jibqa' jmexxi jekk jitlef bi 30,000 vot. U din is-sitwazzjoni diżastruża fil-Partit Nazzjonalista hija ta' telf kbir għal pajjiżna b'mod ġenerali. Il-pajjiż għandu bżonn Oppożizzjoni b'saħħitha għaliex anke fl-elezzjoni li ġejja se toffri fuq platt tad-deheb rebħa oħra faċli lill-Partit Laburista.